               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.7.2018
            COM(2018) 530 final
            2018/0279(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτούνται η Αυστρία, το Λουξεμβούργο και η Ρουμανία να αποδεχθούν, προς το συμφέρον της Ευρωπαϊκής Ένωσης, την προσχώρηση της Λευκορωσίας και του Ουζμπεκιστάν στη σύμβαση της Χάγης του 1980 για τα αστικά θέματα της διεθνούς απαγωγής παιδιών

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Σκοπός της σύμβασης της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (η «σύμβαση του 1980»), η οποία μέχρι σήμερα έχει κυρωθεί από 98 χώρες, μεταξύ των οποίων όλα τα κράτη μέλη της ΕΕ, είναι η επαναφορά των πραγμάτων στην προτέρα κατάσταση με την άμεση επιστροφή των παιδιών που μετακινήθηκαν ή κατακρατήθηκαν παράνομα, μέσω συστήματος συνεργασίας μεταξύ των κεντρικών αρχών τις οποίες έχουν ορίσει τα συμβαλλόμενα μέρη της σύμβασης.

                  Δεδομένου ότι η πρόληψη της απαγωγής παιδιών αποτελεί ουσιώδες μέρος της πολιτικής της ΕΕ για την προώθηση των δικαιωμάτων του παιδιού, η Ευρωπαϊκή Ένωση δραστηριοποιείται σε διεθνές επίπεδο για τη βελτίωση της εφαρμογής της σύμβασης του 1980 και παροτρύνει τρίτες χώρες να προσχωρήσουν σʼ αυτή.

                  Η Λευκορωσία κατέθεσε το έγγραφο προσχώρησής της στη σύμβαση του 1980 στις 12 Ιανουαρίου 1998. Η σύμβαση τέθηκε σε ισχύ στη Λευκορωσία την 1η Απριλίου 1998.

                  Η σύμβαση του 1980 ισχύει ήδη μεταξύ της Λευκορωσίας και 24 κρατών μελών της ΕΕ. Μόνο η Αυστρία, η Δανία, το Λουξεμβούργο και η Ρουμανία δεν έχουν αποδεχθεί ακόμη την προσχώρηση της Λευκορωσίας στη σύμβαση.

                  Το Ουζμπεκιστάν κατέθεσε το έγγραφο προσχώρησής του στη σύμβαση του 1980 στις 31 Μαΐου 1999. Η σύμβαση τέθηκε σε ισχύ στο Ουζμπεκιστάν την 1η Αυγούστου 1999.

                  Η σύμβαση του 1980 ισχύει ήδη μεταξύ του Ουζμπεκιστάν και 24 κρατών μελών της ΕΕ. Μόνο η Αυστρία, η Δανία, το Λουξεμβούργο και η Ρουμανία δεν έχουν αποδεχθεί ακόμη την προσχώρηση του Ουζμπεκιστάν στη σύμβαση.

                  Το άρθρο 38 τέταρτο εδάφιο της σύμβασης του 1980 ορίζει ότι η σύμβαση ισχύει μεταξύ του προσχωρούντος κράτους και των συμβαλλόμενων κρατών που δηλώνουν ότι αποδέχονται αυτή την προσχώρηση.

                  Η ύπαρξη αποκλειστικής αρμοδιότητας της ΕΕ όσον αφορά την αποδοχή της προσχώρησης τρίτου κράτους στη σύμβαση του 1980 επιβεβαιώθηκε από το Δικαστήριο της Ευρωπαϊκής Ένωσης, του οποίου η γνώμη ζητήθηκε με πρωτοβουλία της Επιτροπής.

                  Στις 14 Οκτωβρίου 2014, το Δικαστήριο της Ευρωπαϊκής Ένωσης, με τη γνωμοδότηση 1/13, έκρινε ότι «η αποδοχή της προσχωρήσεως τρίτου κράτους στη Σύμβαση για τα αστικά θέματα της διεθνούς απαγωγής παιδιών, η οποία συνάφθηκε στη Χάγη στις 25 Οκτωβρίου 1980, εμπίπτει στην αποκλειστική αρμοδιότητα της Ευρωπαϊκής Ένωσης».

                  Το Δικαστήριο επέμεινε στην ανάγκη ομοιομορφίας στον τομέα αυτόν σε επίπεδο ΕΕ, ώστε να αποφευχθεί το ενδεχόμενο μεταβλητής γεωμετρίας μεταξύ των κρατών μελών.

                  Δεδομένου ότι το ζήτημα της διεθνούς απαγωγής παιδιών εμπίπτει στην αποκλειστική εξωτερική αρμοδιότητα της Ευρωπαϊκής Ένωσης, η απόφαση σχετικά με το αν θα γίνει αποδεκτή η προσχώρηση της Λευκορωσίας και του Ουζμπεκιστάν πρέπει να ληφθεί σε επίπεδο ΕΕ, με απόφαση του Συμβουλίου. Η Αυστρία, το Λουξεμβούργο και η Ρουμανία θα πρέπει, συνεπώς, να προβούν σε δήλωση αποδοχής σχετικά με την προσχώρηση της Λευκορωσίας και του Ουζμπεκιστάν προς το συμφέρον της Ευρωπαϊκής Ένωσης.

                  Η αποδοχή εκ μέρους της Αυστρίας, του Λουξεμβούργου και της Ρουμανίας θα καταστήσει τη σύμβαση του 1980 εφαρμοστέα μεταξύ της Λευκορωσίας, του Ουζμπεκιστάν και όλων των κρατών μελών της ΕΕ εκτός της Δανίας.

               •Συνέπεια με τις ισχύουσες διατάξεις στον τομέα πολιτικής

                  Όσον αφορά την απαγωγή παιδιών από γονείς, η σύμβαση της Χάγης του 1980 είναι η διεθνής νομοθετική πράξη που αντιστοιχεί στον κανονισμό αριθ. 2201/2003 του Συμβουλίου (που είναι γνωστός ως κανονισμός «Βρυξέλλες IIα»), ο οποίος αποτελεί τον ακρογωνιαίο λίθο της ενωσιακής δικαστικής συνεργασίας στις γαμικές διαφορές και τις διαφορές γονικής μέριμνας.

                  Ένας από τους βασικούς στόχους του κανονισμού είναι η αποτροπή της απαγωγής παιδιών μεταξύ κρατών μελών μέσω της θέσπισης διαδικασιών για τη διασφάλιση της ταχείας επιστροφής του παιδιού στο κράτος μέλος της συνήθους διαμονής του. Για τον σκοπό αυτό, ο κανονισμός «Βρυξέλλες IIα» ενσωματώνει στο άρθρο 11 τη διαδικασία που προβλέπεται στη σύμβαση της Χάγης του 1980 και τη συμπληρώνει, αποσαφηνίζοντας ορισμένες πτυχές της, ιδίως την ακρόαση του παιδιού, την προθεσμία για την έκδοση απόφασης μετά την κατάθεση της αίτησης επιστροφής και τους λόγους για τη μη επιστροφή του παιδιού. Θεσπίζει επίσης διατάξεις που διέπουν την περίπτωση αντικρουόμενων αποφάσεων επιστροφής και μη επιστροφής οι οποίες έχουν εκδοθεί σε διαφορετικά κράτη μέλη.

                  Σε διεθνές επίπεδο, η Ευρωπαϊκή Ένωση υποστηρίζει την προσχώρηση τρίτων χωρών στη σύμβαση του 1980, με σκοπό τα κράτη μέλη της να βασίζονται σε ένα κοινό νομικό πλαίσιο για την αντιμετώπιση των διεθνών απαγωγών παιδιών.

                  Μεταξύ Ιουνίου 2015 και Δεκεμβρίου 2017 εκδόθηκαν 14 αποφάσεις του Συμβουλίου για την αποδοχή της προσχώρησης 20 τρίτων χωρών (Μαρόκο, Σιγκαπούρη, Ρωσική Ομοσπονδία, Αλβανία, Ανδόρα, Σεϋχέλλες, Αρμενία, Δημοκρατία της Κορέας, Καζακστάν, Περού, Γεωργία, Νότια Αφρική, Χιλή, Ισλανδία, Μπαχάμες, Παναμάς, Ουρουγουάη, Κολομβία, Ελ Σαλβαδόρ και Άγιος Μαρίνος) στη σύμβαση της Χάγης του 1980 για τη διεθνή απαγωγή παιδιών
                     1
                  .

               •Συνεκτικότητα με άλλες πολιτικές της Ένωσης

                  Η παρούσα πρόταση συνδέεται προφανώς με τον γενικό στόχο που κατοχυρώνεται στο άρθρο 3 της Συνθήκης για την Ευρωπαϊκή Ένωση για την προστασία των δικαιωμάτων του παιδιού. Το σύστημα της σύμβασης της Χάγης του 1980 αποσκοπεί στην προστασία των παιδιών από τις επιβλαβείς επιπτώσεις της απαγωγής από γονείς και στη διασφάλιση της δυνατότητας του παιδιού να διατηρεί επαφή και με τους δύο γονείς του, για παράδειγμα με την εξασφάλιση της αποτελεσματικής άσκησης του δικαιώματος επικοινωνίας.

                  Αξίζει να αναφερθεί επίσης ο σύνδεσμος με την προώθηση της χρήσης της διαμεσολάβησης για την επίλυση διασυνοριακών οικογενειακών διαφορών. Η οδηγία για ορισμένα θέματα διαμεσολάβησης σε αστικές και εμπορικές υποθέσεις
                     2
                   εφαρμόζεται επίσης στο οικογενειακό δίκαιο εντός του κοινού ευρωπαϊκού δικαστικού χώρου. Ομοίως, η σύμβαση της Χάγης του 1980 ενθαρρύνει τον φιλικό διακανονισμό των οικογενειακών διαφορών. Ένας από τους οδηγούς ορθής πρακτικής στο πλαίσιο της σύμβασης της Χάγης του 1980 που δημοσιεύθηκε από τη Συνδιάσκεψη της Χάγης για το ιδιωτικό διεθνές δίκαιο είναι αφιερωμένος στη χρήση της διαμεσολάβησης για την επίλυση των διεθνών οικογενειακών διαφορών οι οποίες αφορούν παιδιά και εμπίπτουν στο πεδίο εφαρμογής της σύμβασης. Με πρωτοβουλία της Ευρωπαϊκής Επιτροπής, ο εν λόγω οδηγός μεταφράστηκε σε όλες τις γλώσσες της ΕΕ πέραν των αγγλικών και των γαλλικών, καθώς και στα αραβικά, ώστε να υποστηριχθεί ο διάλογος με τα κράτη τα οποία δεν έχουν ακόμη κυρώσει τη σύμβαση και να προωθηθεί η εύρεση συγκεκριμένων τρόπων για την αντιμετώπιση των προβλημάτων που προκύπτουν στο πλαίσιο της διεθνούς απαγωγής παιδιών με χώρες που δεν έχουν κυρώσει τη σύμβαση
                     3
                  .

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Δεδομένου ότι η απόφαση αφορά διεθνή συμφωνία, η εφαρμοστέα νομική βάση είναι το άρθρο 218 της Συνθήκης για τη λειτουργία της Ευρωπαϊκής Ένωσης σε συνδυασμό με το άρθρο 81 παράγραφος 3. Το Συμβούλιο αποφασίζει ομόφωνα, έπειτα από διαβούλευση με το Ευρωπαϊκό Κοινοβούλιο.

                  Το Ηνωμένο Βασίλειο και η Ιρλανδία δεσμεύονται από τον κανονισμό (ΕΚ) αριθ. 2201/2003 και, συνεπώς, συμμετέχουν στην έκδοση και την εφαρμογή της παρούσας απόφασης.

                  Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               •Αναλογικότητα

                  Η παρούσα πρόταση έχει συνταχθεί κατά το πρότυπο των ήδη υφιστάμενων αποφάσεων του Συμβουλίου με το ίδιο αντικείμενο και δεν βαίνει πέραν αυτού που είναι αναγκαίο για την επίτευξη του στόχου μιας συνεκτικής δράσης της ΕΕ στο θέμα της διεθνούς απαγωγής παιδιών μέσω της διασφάλισης της αποδοχής από την Αυστρία, το Λουξεμβούργο και τη Ρουμανία της προσχώρησης της Λευκορωσίας και του Ουζμπεκιστάν στη σύμβαση της Χάγης του 1980 εντός δεδομένης προθεσμίας.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Η Αυστρία, το Λουξεμβούργο και η Ρουμανία, κατόπιν διαβουλεύσεων με την Επιτροπή όσον αφορά την πρόθεσή τους να αποδεχθούν την προσχώρηση της Λευκορωσίας και του Ουζμπεκιστάν στη σύμβαση του 1980, εξέδωσαν ευνοϊκή γνώμη.

                  Από τις συζητήσεις κατά τη συνεδρίαση εμπειρογνωμόνων της 18ης Απριλίου 2018 προέκυψε ότι, επί του παρόντος, δεν υπάρχουν αντιρρήσεις από τα κράτη μέλη ως προς την αποδοχή εκ μέρους της Αυστρίας, του Λουξεμβούργου και της Ρουμανίας της προσχώρησης της Λευκορωσίας και του Ουζμπεκιστάν στη σύμβαση του 1980.

               •Συλλογή και χρήση εμπειρογνωσίας

                  Δεδομένου ότι η σύμβαση ισχύει ήδη με 24 κράτη μέλη τόσο για τη Λευκορωσία όσο και για το Ουζμπεκιστάν, η γνώμη της Επιτροπής και των εμπειρογνωμόνων των κρατών μελών ήταν ότι, σʼ αυτές τις περιπτώσεις, δεν απαιτείται ειδική αξιολόγηση της κατάστασης των οικείων τρίτων χωρών.

               •Εκτίμηση επιπτώσεων

                  Όσον αφορά τις 14 αποφάσεις του Συμβουλίου που εκδόθηκαν ήδη μεταξύ 2015 και 2017 για την αποδοχή της προσχώρησης ορισμένων τρίτων χωρών στη σύμβαση της Χάγης του 1980, δεν διενεργήθηκε ειδική εκτίμηση επιπτώσεων, λόγω της φύσης της εν λόγω νομοθετικής πράξης. Σε κάθε περίπτωση, κρίθηκε περιττή η διενέργεια ειδικής αξιολόγησης της κατάστασης της Λευκορωσίας και του Ουζμπεκιστάν, λαμβανομένων υπόψη τόσο του γεγονότος ότι η σύμβαση ισχύει ήδη με 24 κράτη μέλη της ΕΕ όσο και της προθυμίας της Αυστρίας, του Λουξεμβούργου και της Ρουμανίας να αποδεχθούν την προσχώρηση της Λευκορωσίας και του Ουζμπεκιστάν.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η προτεινόμενη απόφαση δεν έχει δημοσιονομικές επιπτώσεις.

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Δεδομένου ότι η πρόταση αφορά μόνο την εξουσιοδότηση της Αυστρίας, του Λουξεμβούργου και της Ρουμανίας να αποδεχθούν την προσχώρηση της Λευκορωσίας και του Ουζμπεκιστάν στη σύμβαση του 1980, η παρακολούθηση της εφαρμογής της περιορίζεται στην τήρηση από την Αυστρία, το Λουξεμβούργο και τη Ρουμανία της διατύπωσης της δήλωσης καθώς και του χρονοδιαγράμματος για την κατάθεσή της και τη γνωστοποίηση της κατάθεσής της στην Επιτροπή, όπως ορίζεται στην απόφαση του Συμβουλίου.

               2018/0279 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτούνται η Αυστρία, το Λουξεμβούργο και η Ρουμανία να αποδεχθούν, προς το συμφέρον της Ευρωπαϊκής Ένωσης, την προσχώρηση της Λευκορωσίας και του Ουζμπεκιστάν στη σύμβαση της Χάγης του 1980 για τα αστικά θέματα της διεθνούς απαγωγής παιδιών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 81 παράγραφος 3, σε συνδυασμό με το άρθρο 218 παράγραφος 6 στοιχείο β),

               Έχοντας υπόψη την πρόταση της Ευρωπαϊκής Επιτροπής,

               Έχοντας υπόψη τη γνώμη του Ευρωπαϊκού Κοινοβουλίου
                  4
               ,

               Εκτιμώντας τα ακόλουθα:

               (1)Η Ευρωπαϊκή Ένωση έχει θέσει ως έναν από τους στόχους της την προώθηση της προστασίας των δικαιωμάτων του παιδιού, όπως ορίζεται στο άρθρο 3 της Συνθήκης για την Ευρωπαϊκή Ένωση. Τα μέτρα για την προστασία των παιδιών από την παράνομη μετακίνηση ή κατακράτηση αποτελούν ουσιώδες μέρος της εν λόγω πολιτικής.

               (2)Το Συμβούλιο εξέδωσε τον κανονισμό (ΕΚ) αριθ. 2201/2003 (κανονισμός «Βρυξέλλες IIα»)
                  5
               , ο οποίος αποσκοπεί στην προστασία των παιδιών από τις επιβλαβείς συνέπειες της παράνομης μετακίνησης ή κατακράτησης και στη θέσπιση διαδικασιών που αποβλέπουν στη διασφάλιση της άμεσης επιστροφής των παιδιών στο κράτος της συνήθους διαμονής τους, καθώς και στην εξασφάλιση της προστασίας του δικαιώματος προσωπικής επικοινωνίας και του δικαιώματος επιμέλειας.

               (3)Ο κανονισμός «Βρυξέλλες IIα» συμπληρώνει και ενισχύει τη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (η «σύμβαση της Χάγης του 1980»), η οποία θεσπίζει, σε διεθνές επίπεδο, σύστημα υποχρεώσεων και συνεργασίας μεταξύ των συμβαλλόμενων κρατών και μεταξύ των κεντρικών αρχών με σκοπό την εξασφάλιση της άμεσης επιστροφής των παιδιών που μετακινήθηκαν ή κατακρατούνται παράνομα.

               (4)Όλα τα κράτη μέλη της Ένωσης είναι συμβαλλόμενα μέρη στη σύμβαση της Χάγης του 1980.

               (5)Η Ένωση παροτρύνει τις τρίτες χώρες να προσχωρήσουν στη σύμβαση της Χάγης του 1980 και υποστηρίζει την ορθή εφαρμογή της σύμβασης της Χάγης του 1980 συμμετέχοντας, από κοινού με τα κράτη μέλη της, μεταξύ άλλων, στις ειδικές επιτροπές που οργανώνονται σε τακτική βάση από τη Συνδιάσκεψη της Χάγης για το ιδιωτικό διεθνές δίκαιο.

               (6)Ένα κοινό νομικό πλαίσιο που εφαρμόζεται μεταξύ των κρατών μελών της Ένωσης και τρίτων χωρών μπορεί να αποτελεί την καλύτερη λύση σε ευαίσθητες υποθέσεις διεθνούς απαγωγής παιδιών.

               (7)Η σύμβαση της Χάγης του 1980 ορίζει ότι ισχύει μεταξύ του προσχωρούντος κράτους και των συμβαλλόμενων κρατών τα οποία δηλώνουν ότι αποδέχονται την προσχώρηση.

               (8)Η σύμβαση της Χάγης του 1980 δεν επιτρέπει σε οργανισμούς περιφερειακής οικονομικής ολοκλήρωσης όπως η Ένωση να καταστούν συμβαλλόμενα μέρη της. Ως εκ τούτου, η Ένωση δεν μπορεί να προσχωρήσει στη σύμβαση, ούτε να καταθέσει δήλωση αποδοχής προσχωρούντος κράτους.

               (9)Σύμφωνα με τη γνωμοδότηση 1/13 του Δικαστηρίου της Ευρωπαϊκής Ένωσης, οι δηλώσεις αποδοχής βάσει της σύμβασης της Χάγης του 1980 εμπίπτουν στην αποκλειστική εξωτερική αρμοδιότητα της Ευρωπαϊκής Ένωσης.

               (10)Η Λευκορωσία κατέθεσε το έγγραφο προσχώρησής της στη σύμβαση της Χάγης του 1980 στις 12 Ιανουαρίου 1998. Η σύμβαση τέθηκε σε ισχύ για τη Λευκορωσία την 1η Απριλίου 1998.

               (11)Όλα τα κράτη μέλη, πλην της Αυστρίας, της Δανίας, του Λουξεμβούργου και της Ρουμανίας, έχουν ήδη αποδεχθεί την προσχώρηση της Λευκορωσίας στη σύμβαση της Χάγης του 1980. Η Λευκορωσία έχει αποδεχθεί την προσχώρηση της Βουλγαρίας, της Εσθονίας, της Λετονίας, της Λιθουανίας και της Μάλτας στη σύμβαση της Χάγης του 1980. Αξιολόγηση της κατάστασης στη Λευκορωσία οδήγησε στο συμπέρασμα ότι η Αυστρία, το Λουξεμβούργο και η Ρουμανία είναι σε θέση να αποδεχθούν, προς το συμφέρον της Ένωσης, την προσχώρηση της Λευκορωσίας υπό τους όρους της σύμβασης της Χάγης του 1980.

               (12)Το Ουζμπεκιστάν κατέθεσε το έγγραφο προσχώρησής του στη σύμβαση της Χάγης του 1980 στις 31 Μαΐου 1999. Η σύμβαση τέθηκε σε ισχύ για το Ουζμπεκιστάν την 1η Αυγούστου 1999.

               (13)Όλα τα κράτη μέλη, πλην της Αυστρίας, της Δανίας, του Λουξεμβούργου και της Ρουμανίας, έχουν ήδη αποδεχθεί την προσχώρηση του Ουζμπεκιστάν στη σύμβαση της Χάγης του 1980. Το Ουζμπεκιστάν έχει αποδεχθεί την προσχώρηση της Βουλγαρίας, της Εσθονίας, της Λετονίας, της Λιθουανίας και της Μάλτας στη σύμβαση της Χάγης του 1980. Αξιολόγηση της κατάστασης στο Ουζμπεκιστάν οδήγησε στο συμπέρασμα ότι η Αυστρία, το Λουξεμβούργο και η Ρουμανία είναι σε θέση να αποδεχθούν, προς το συμφέρον της Ένωσης, την προσχώρηση του Ουζμπεκιστάν υπό τους όρους της σύμβασης της Χάγης του 1980.

               (14)Η Αυστρία, το Λουξεμβούργο και η Ρουμανία θα πρέπει, συνεπώς, να εξουσιοδοτηθούν να καταθέσουν τις δηλώσεις αποδοχής τους όσον αφορά την προσχώρηση της Λευκορωσίας και του Ουζμπεκιστάν στη σύμβαση της Χάγης του 1980 προς το συμφέρον της Ένωσης σύμφωνα με τους όρους της παρούσας απόφασης. Τα υπόλοιπα κράτη μέλη της Ένωσης που έχουν ήδη αποδεχθεί την προσχώρηση της Λευκορωσίας και του Ουζμπεκιστάν στη σύμβαση της Χάγης του 1980 δεν θα πρέπει να καταθέσουν νέες δηλώσεις αποδοχής, δεδομένου ότι οι υφιστάμενες δηλώσεις εξακολουθούν να ισχύουν βάσει του δημόσιου διεθνούς δικαίου.

               (15)Το Ηνωμένο Βασίλειο και η Ιρλανδία δεσμεύονται από τον κανονισμό «Βρυξέλλες IΙα» και συμμετέχουν, ως εκ τούτου, στην έκδοση και στην εφαρμογή της παρούσας απόφασης.

               (16)Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.
                     Η Αυστρία, το Λουξεμβούργο και η Ρουμανία εξουσιοδοτούνται να αποδεχθούν την προσχώρηση της Λευκορωσίας και του Ουζμπεκιστάν στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών (η «σύμβαση της Χάγης του 1980»), προς το συμφέρον της Ένωσης.

               2.
                     Η Αυστρία, το Λουξεμβούργο και η Ρουμανία καταθέτουν, το αργότερο ... [δώδεκα μήνες μετά την ημερομηνία έκδοσης της παρούσας απόφασης], δήλωση αποδοχής της προσχώρησης της Λευκορωσίας και του Ουζμπεκιστάν στη σύμβαση της Χάγης του 1980 προς το συμφέρον της Ένωσης, με το ακόλουθο κείμενο:

               «Η/Το [πλήρης ονομασία του ΚΡΑΤΟΥΣ ΜΕΛΟΥΣ] δηλώνει ότι αποδέχεται την προσχώρηση της Λευκορωσίας και του Ουζμπεκιστάν στη σύμβαση της Χάγης, της 25ης Οκτωβρίου 1980, για τα αστικά θέματα της διεθνούς απαγωγής παιδιών σύμφωνα με την απόφαση (ΕΕ) 2018/… του Συμβουλίου».

               3.
                     Η Αυστρία, το Λουξεμβούργο και η Ρουμανία ενημερώνουν το Συμβούλιο και την Επιτροπή για την κατάθεση των δηλώσεων αποδοχής τους της προσχώρησης της Λευκορωσίας και του Ουζμπεκιστάν στη σύμβαση της Χάγης του 1980 και ανακοινώνουν στην Επιτροπή το κείμενο των εν λόγω δηλώσεων εντός διμήνου από την κατάθεσή τους.

               Άρθρο 2

               Η παρούσα απόφαση παράγει αποτελέσματα από την ημέρα της κοινοποίησής της.

               Άρθρο 3

               Η παρούσα απόφαση απευθύνεται στην Αυστρία, το Λουξεμβούργο και τη Ρουμανία.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Το Συμβούλιο έχει εκδώσει ήδη 14 αποφάσεις, με τις οποίες εξουσιοδοτεί τα κράτη μέλη να αποδεχθούν την προσχώρηση στη σύμβαση του 1980 της Ανδόρας [απόφαση (ΕΕ) 2015/1023 του Συμβουλίου, που εκδόθηκε στις 15 Ιουνίου 2015]· των Σεϋχελλών [απόφαση (ΕΕ) 2015/2354 του Συμβουλίου, που εκδόθηκε στις 10 Δεκεμβρίου 2015]· της Ρωσίας [απόφαση (ΕΕ) 2015/2355 του Συμβουλίου, που εκδόθηκε στις 10 Δεκεμβρίου 2015]· της Αλβανίας [απόφαση (ΕΕ) 2015/2356 του Συμβουλίου, που εκδόθηκε στις 10 Δεκεμβρίου 2015]· της Σινγκαπούρης [απόφαση (ΕΕ) 2015/1024 του Συμβουλίου, που εκδόθηκε στις 15 Ιουνίου 2015]· του Μαρόκου [απόφαση (ΕΕ) 2015/2357 του Συμβουλίου, που εκδόθηκε στις 10 Δεκεμβρίου 2015]· της Αρμενίας [απόφαση (ΕΕ) 2015/2358 του Συμβουλίου, που εκδόθηκε στις 10 Δεκεμβρίου 2015]· της Δημοκρατίας της Κορέας [απόφαση (ΕΕ) 2016/2313 του Συμβουλίου, που εκδόθηκε στις 8 Δεκεμβρίου 2016]· του Καζακστάν [απόφαση (ΕΕ) 2016/2311 του Συμβουλίου, που εκδόθηκε στις 8 Δεκεμβρίου 2016]· του Περού [απόφαση (EE) 2016/2312 του Συμβουλίου, που εκδόθηκε στις 8 Δεκεμβρίου 2016]· της Γεωργίας και της Νότιας Αφρικής [απόφαση (ΕΕ) 2017/2462 του Συμβουλίου, που εκδόθηκε στις 18 Δεκεμβρίου 2017]· της Χιλής, της Ισλανδίας και των Μπαχαμών [απόφαση (ΕΕ) 2017/2424 του Συμβουλίου, που εκδόθηκε στις 18 Δεκεμβρίου 2017]· του Παναμά, της Ουρουγουάης, της Κολομβίας και του Ελ Σαλβαδόρ [απόφαση (ΕΕ) 2017/2464 του Συμβουλίου, που εκδόθηκε στις 18 Δεκεμβρίου 2017]·  του Άγιου Μαρίνου [απόφαση (ΕΕ) 2017/2463 του Συμβουλίου, που εκδόθηκε στις 18 Δεκεμβρίου 2017].

                     (2)

                        Οδηγία 2008/52/ΕΚ του Ευρωπαϊκού Κοινοβουλίου και του Συμβουλίου, της 21ης Μαΐου 2008, για ορισμένα θέματα διαμεσολάβησης σε αστικές και εμπορικές υποθέσεις (ΕΕ L 136 της 24.5.2008, σ. 3)·

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        ΕΕ C , , σ. .

                     (5)

                        Κανονισμός (ΕΚ) αριθ. 2201/2003 του Συμβουλίου, της 27ης Νοεμβρίου 2003, για τη διεθνή δικαιοδοσία και την αναγνώριση και εκτέλεση αποφάσεων σε γαμικές διαφορές και διαφορές γονικής μέριμνας ο οποίος καταργεί τον κανονισμό (ΕΚ) αριθ. 1347/2000 (ΕΕ L 338 της 23.12.2003, σ. 1).


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.8.2018
            COM(2018) 576 final
            2018/0305(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές και στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης όσον αφορά πρόσκληση προς το Ηνωμένο Βασίλειο για προσχώρηση στις εν λόγω συμβάσεις

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

                  Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στη μεικτή επιτροπή ΕΕ-ΧΚΔ
                     11 που έχει συσταθεί δυνάμει της σύμβασης, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές και στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης («οι μεικτές επιτροπές»), όσον αφορά την προβλεπόμενη έκδοση από έκαστη μεικτή επιτροπή απόφασης σχετικά με την πρόσκληση προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας («το Ηνωμένο Βασίλειο») για προσχώρηση στη σύμβαση για την απλούστευση των διατυπώσεων κατά τις εμπορευματικές συναλλαγές και, αντιστοίχως, στη σύμβαση περί κοινού καθεστώτος διαμετακόμισης («οι συμβάσεις»).

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1. Οι συμβάσεις

                  Η συμβάσεις αποσκοπούν στη διευκόλυνση της διακίνησης εμπορευμάτων μεταξύ της Ευρωπαϊκής Ένωσης και άλλων χωρών που είναι συμβαλλόμενα μέρη των συμβάσεων. Άρχισαν να ισχύουν την 1η Ιανουαρίου 1988.

                  Η Ευρωπαϊκή Ένωση είναι συμβαλλόμενο μέρος των συμβάσεων.

                  Οι χώρες που είναι συμβαλλόμενα μέρη των συμβάσεων αλλά δεν είναι μέλη της Ένωσης αναφέρονται στις συμβάσεις ως χώρες κοινής διαμετακόμισης.

               2.2. Οι μεικτές επιτροπές

                  Καθήκον των μεικτών επιτροπών είναι η τήρηση των συμβάσεων και η ορθή εφαρμογή τους. Οι μεικτές επιτροπές καλούν, με την έκδοση αποφάσεων, τρίτες χώρες να προσχωρήσουν στις συμβάσεις.

                  Οι αποφάσεις των μεικτών επιτροπών εγκρίνονται με αμοιβαία συμφωνία των συμβαλλόμενων μερών.

               2.3. •Οι προβλεπόμενες πράξεις των μεικτών επιτροπών

               •Επιλογή του νομικού μέσου

                  Με την ανακοίνωση της Ευρωπαϊκής Επιτροπής, του 2001, προς το Ευρωπαϊκό Κοινοβούλιο και το Συμβούλιο, σχετικά με τη στρατηγική προετοιμασίας των χωρών οι οποίες είναι υποψήφιες για προσχώρηση στις συμβάσεις ΕΚ-ΕΖΕΣ του 1987 περί κοινού καθεστώτος διαμετακόμισης και για την απλούστευση των διατυπώσεων κατά τις εμπορευματικές συναλλαγές
                     22, την οποία ακολούθησαν η ανακοίνωση της Ευρωπαϊκής Επιτροπής, του 2010, προς το Ευρωπαϊκό Κοινοβούλιο και το Συμβούλιο, σχετικά με τη στρατηγική προετοιμασίας ορισμένων γειτονικών χωρών για προσχώρηση και στις δύο συμβάσεις
                     33, καθώς και τα συμπεράσματα του Συμβουλίου, της 14ης Απριλίου 2011, με τα οποία επιβεβαιώνεται η προσέγγιση που υιοθετήθηκε στις δύο ανακοινώσεις, προβλέπεται στήριξη για ορισμένες χώρες στις προσπάθειές τους να προσχωρήσουν στις συμβάσεις.

                  Ως κράτος μέλος της Ευρωπαϊκής Ένωσης, το Ηνωμένο Βασίλειο εφαρμόζει τις συμβάσεις από την έναρξη ισχύος τους το 1988. Επομένως, διαθέτει επαρκή πείρα όσον αφορά την εφαρμογή των διατάξεων των συμβάσεων και, ως κράτος μέλος της Ένωσης, πληροί τα τεχνικά κριτήρια που προβλέπονται στις ανακοινώσεις της Επιτροπής του 2001 και του 2010.

                  Όταν το Ηνωμένο Βασίλειο αποχωρήσει από την Ευρωπαϊκή Ένωση, οι συμβάσεις θα παύσουν αυτομάτως να ισχύουν ως προς το Ηνωμένο Βασίλειο, διότι μόνον η Ένωση (και όχι τα κράτη μέλη της) είναι συμβαλλόμενο μέρος. Η προσχώρηση του Ηνωμένου Βασιλείου στις συμβάσεις ως μεμονωμένου συμβαλλόμενου μέρους θα διευκολύνει σημαντικά τη διακίνηση εμπορευμάτων μεταξύ της Ένωσης, του Ηνωμένου Βασιλείου και άλλων χωρών κοινής διαμετακόμισης.

                  Εάν αρχίσουν να ισχύουν οι μεταβατικές ρυθμίσεις που συμφωνήθηκαν μεταξύ των διαπραγματευτών της ΕΕ και του Ηνωμένου Βασιλείου ως μέρος της συμφωνίας αποχώρησης, η οποία επί του παρόντος αποτελεί αντικείμενο διαπραγματεύσεων δυνάμει του άρθρου 50 της Συμφωνίας για την Ευρωπαϊκή Ένωση, οι διεθνείς συμφωνίες στις οποίες η Ένωση είναι συμβαλλόμενο μέρος, συμπεριλαμβανομένων των συμβάσεων, θα ισχύουν ως προς το Ηνωμένο Βασίλειο και στην επικράτεια αυτού από την ημερομηνία αποχώρησης έως την 31η Δεκεμβρίου 2020. Η προσχώρηση του Ηνωμένου Βασιλείου στις συμβάσεις θα πρέπει, ως εκ τούτου, να παράγει αποτελέσματα μόνο από την ημερομηνία κατά την οποία το δίκαιο της Ένωσης (συμπεριλαμβανομένων των προαναφερόμενων συμβάσεων) θα παύσει να ισχύει ως προς το Ηνωμένο Βασίλειο και στην επικράτεια αυτού.

                  Η Επιτροπή καλείται να εγκρίνει το παρόν σχέδιο πρότασης απόφασης και να το διαβιβάσει στο Συμβούλιο.

                  Οι αποφάσεις των μεικτών επιτροπών με τις οποίες καλείται το Ηνωμένο Βασίλειο να προσχωρήσει στις συμβάσεις θα καταστούν δεσμευτικές για τα συμβαλλόμενα μέρη σύμφωνα με το άρθρο 2 έκαστης απόφασης, στο οποίο προβλέπεται ότι αρχίζουν να ισχύουν την ημέρα της έκδοσής τους («η παρούσα απόφαση αρχίζει να ισχύει την ημέρα της έκδοσής της»).

                  Σύμφωνα με το άρθρο 11 παράγραφος 3 της σύμβασης για την απλούστευση των διατυπώσεων κατά τις εμπορευματικές συναλλαγές και το άρθρο 15 παράγραφος 3 της σύμβασης περί κοινού καθεστώτος διαμετακόμισης, οι αποφάσεις σχετικά με προσκλήσεις προς τρίτες χώρες να προσχωρήσουν στις συμβάσεις τίθενται σε ισχύ από τα συμβαλλόμενα μέρη, σύμφωνα με τη νομοθεσία τους.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

                  Η προτεινόμενη θέση είναι η έκδοση απόφασης με την οποία καλείται το Ηνωμένο Βασίλειο να προσχωρήσει στις συμβάσεις, ώστε αυτές να αρχίσουν να ισχύουν αμέσως μόλις το Ηνωμένο Βασίλειο αποχωρήσει από την Ένωση ή, εάν αρχίσουν να ισχύουν οι μεταβατικές ρυθμίσεις που συμφωνήθηκαν μεταξύ των διαπραγματευτών της ΕΕ και του Ηνωμένου Βασιλείου ως μέρος της συμφωνίας αποχώρησης, η οποία επί του παρόντος αποτελεί αντικείμενο διαπραγματεύσεων δυνάμει του άρθρου 50 της Συμφωνίας για την Ευρωπαϊκή Ένωση, από την ημερομηνία που το δίκαιο της Ένωσης (συμπεριλαμβανομένων των προαναφερόμενων συμβάσεων) θα παύσει να ισχύει ως προς το Ηνωμένο Βασίλειο και στην επικράτεια αυτού.

                  Στόχος της προτεινόμενης θέσης είναι να διευκολυνθεί η διακίνηση εμπορευμάτων μεταξύ της Ένωσης, του Ηνωμένου Βασιλείου και των υφιστάμενων χωρών κοινής διαμετακόμισης. Η προσχώρηση του Ηνωμένου Βασιλείου στις συμβάσεις αναμένεται ότι θα οδηγήσει σε σημαντικά και απτά οφέλη για τους εμπορευόμενους και τις τελωνειακές αρχές με την απλούστευση των διατυπώσεων διαμετακόμισης και τη διευκόλυνση της διακίνησης εμπορευμάτων.

                  Η προτεινόμενη θέση συνάδει με την κοινή εμπορική πολιτική.

               4.ΝΟΜΙΚΗ ΒΑΣΗ

               4.1.Διαδικαστικές νομικές πτυχές

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Σύμφωνα με το άρθρο 11 παράγραφος 3 της σύμβασης για την απλούστευση των διατυπώσεων κατά τις εμπορευματικές συναλλαγές και το άρθρο 15 παράγραφος 3 της σύμβασης περί κοινού καθεστώτος διαμετακόμισης, οι μεικτές επιτροπές προσκαλούν με σχετική απόφαση τρίτη χώρα, κατά την έννοια του άρθρου 1 παράγραφος 2 και, αντιστοίχως, του άρθρου 3 παράγραφος 1 στοιχείο γ), να προσχωρήσει στις συμβάσεις.

               4.1.2.Εφαρμογή στην προκειμένη περίπτωση

                  Οι μεικτές επιτροπές είναι όργανα που έχουν συσταθεί βάσει συμφωνίας, ήτοι της σύμβασης για την απλούστευση των διατυπώσεων κατά τις εμπορευματικές συναλλαγές (άρθρο 10) και της σύμβασης περί κοινού καθεστώτος διαμετακόμισης (άρθρο 14).

                  Οι αποφάσεις τις οποίες καλούνται να εκδώσουν οι μεικτές επιτροπές συνιστούν πράξεις που παράγουν έννομα αποτελέσματα. Οι εν λόγω αποφάσεις θα είναι δεσμευτικές δυνάμει του διεθνούς δικαίου, σύμφωνα με το άρθρο 15 της σύμβασης για την απλούστευση των διατυπώσεων κατά τις εμπορευματικές συναλλαγές και το άρθρο 20 της σύμβασης περί κοινού καθεστώτος διαμετακόμισης.

                  Παρόλο που το Ηνωμένο Βασίλειο δεν θα αποτελεί τρίτη χώρα όταν οι μεικτές επιτροπές αποφασίσουν επί της πρόσκλησης, είναι προς το συμφέρον της Ένωσης να εξασφαλιστεί η προσχώρηση του Ηνωμένου Βασιλείου στις συμβάσεις ως ξεχωριστού συμβαλλόμενου μέρους από την ημερομηνία κατά την οποία το δίκαιο της Ένωσης (συμπεριλαμβανομένων των προαναφερόμενων συμβάσεων) θα παύσει να ισχύει ως προς το Ηνωμένο Βασίλειο και στην επικράτεια αυτού. Είναι, επομένως, απαραίτητο να προετοιμαστεί η έγκριση από τις μεικτές επιτροπές της πρόσκλησης προσχώρησης στις προαναφερόμενες συμβάσεις, ώστε, όταν το Ηνωμένο Βασίλειο καταστεί τρίτη χώρα, να καταστεί αμέσως ξεχωριστό συμβαλλόμενο μέρος.

                  Οι προτεινόμενες πράξεις δεν συμπληρώνουν, ούτε τροποποιούν το θεσμικό πλαίσιο των συμβάσεων.

                  Συνεπώς, η διαδικαστική νομική βάση για τις προτεινόμενες αποφάσεις είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

                  Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.

                  Οι απλουστεύσεις που επιτυγχάνονται με την πρόσκληση προσχώρησης του Ηνωμένου Βασιλείου στις συμβάσεις αφορούν την αποδοτικότητα των διαδικασιών διέλευσης των συνόρων. Ως εκ τούτου, ο κύριος στόχος και το περιεχόμενο των προβλεπόμενων πράξεων αφορούν την κοινή εμπορική πολιτική.

                  Συνεπώς, η ουσιαστική νομική βάση για την προτεινόμενη απόφαση είναι το άρθρο 207 της ΣΛΕΕ.

               4.3.Συμπεράσματα

               Το άρθρο 207 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ θα πρέπει να αποτελέσουν τη νομική βάση των προτεινόμενων αποφάσεων.

               2018/0305 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές και στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης όσον αφορά πρόσκληση προς το Ηνωμένο Βασίλειο για προσχώρηση στις εν λόγω συμβάσεις

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές
                  4
               4 και η σύμβαση, της 20ής Μαΐου 1987, περί κοινού καθεστώτος διαμετακόμισης
                  5
               5 («οι συμβάσεις») συνήφθησαν μεταξύ της Ευρωπαϊκής Οικονομικής Κοινότητας, της Δημοκρατίας της Αυστρίας, της Δημοκρατίας της Φινλανδίας, της Δημοκρατίας της Ισλανδίας, του Βασιλείου της Νορβηγίας, του Βασιλείου της Σουηδίας και της Ελβετικής Συνομοσπονδίας στις 20 Μαΐου 1987 και άρχισαν να ισχύουν την 1η Ιανουαρίου 1988.

               (2)Το Ηνωμένο Βασίλειο της Μεγάλης Βρετανίας και της Βόρειας Ιρλανδίας («το Ηνωμένο Βασίλειο») έχει διατυπώσει την επιθυμία του να προσχωρήσει στις συμβάσεις ως ξεχωριστό συμβαλλόμενο μέρος από την ημερομηνία κατά την οποία οι συμβάσεις θα παύσουν να ισχύουν ως προς το Ηνωμένο Βασίλειο και στην επικράτεια αυτού.

               (3)Σύμφωνα με το άρθρο 11 παράγραφος 3 της σύμβασης για την απλούστευση των διατυπώσεων κατά τις εμπορευματικές συναλλαγές, η μεικτή επιτροπή η οποία έχει συσταθεί δυνάμει της εν λόγω σύμβασης, δύναται να εγκρίνει με σχετική απόφαση προσκλήσεις προς τρίτες χώρες να προσχωρήσουν στην εν λόγω σύμβαση.

               (4)Σύμφωνα με το άρθρο 15 παράγραφος 3 της σύμβασης περί κοινού καθεστώτος διαμετακόμισης, η μεικτή επιτροπή η οποία έχει συσταθεί δυνάμει της εν λόγω σύμβασης, δύναται να εγκρίνει με σχετική απόφαση προσκλήσεις προς τρίτες χώρες να προσχωρήσουν στην εν λόγω σύμβαση.

               (5)Είναι σκόπιμο να καθοριστεί η θέση που πρέπει να ληφθεί, εξ ονόματος της Ένωσης, στο πλαίσιο των προαναφερόμενων μεικτών επιτροπών, δεδομένου ότι οι αποφάσεις πρόσκλησης προς το Ηνωμένο Βασίλειο να προσχωρήσει στις συμβάσεις ως ξεχωριστό συμβαλλόμενο μέρος θα είναι δεσμευτικές για την Ένωση.

               (6)Οι εν λόγω συμβάσεις διασφαλίζουν την αποδοτικότητα των διαδικασιών διέλευσης των συνόρων κατά τις συναλλαγές μεταξύ των συμβαλλόμενων μερών.

               (7)Παρόλο που το Ηνωμένο Βασίλειο δεν θα αποτελεί τρίτη χώρα όταν οι μεικτές επιτροπές αποφασίσουν επί των προσκλήσεων, είναι προς το συμφέρον της Ένωσης να εξασφαλιστεί η προσχώρηση του Ηνωμένου Βασιλείου στις συμβάσεις ως ξεχωριστού συμβαλλόμενου μέρους από την ημερομηνία κατά την οποία το δίκαιο της Ένωσης (συμπεριλαμβανομένων των προαναφερόμενων συμβάσεων) θα παύσει να ισχύει ως προς το Ηνωμένο Βασίλειο και στην επικράτεια αυτού.

               (8)Αμφότερες οι συμβάσεις προβλέπουν ότι τρίτη χώρα που δέχεται σχετική πρόσκληση καθίσταται συμβαλλόμενο μέρος καταθέτοντας έγγραφο προσχώρησης και ότι η προσχώρηση αρχίζει να παράγει αποτελέσματα την πρώτη μέρα του δεύτερου μήνα μετά την κατάθεση του εγγράφου προσχώρησης.

               (9)Δεδομένου του εν λόγω χρονικού περιθωρίου και, προκειμένου το Ηνωμένου Βασίλειο να προσχωρήσει στις προαναφερόμενες συμβάσεις αμέσως μόλις καταστεί τρίτη χώρα, είναι απαραίτητο να προετοιμαστεί η έγκριση από τις μεικτές επιτροπές των προσκλήσεων προσχώρησης στις προαναφερόμενες συμβάσεις

               (10)Η προσχώρηση του Ηνωμένου Βασιλείου στις συμβάσεις θα πρέπει να παράγει αποτελέσματα μόνο από την ημερομηνία κατά την οποία το Ηνωμένο Βασίλειο δεν θα διέπεται πλέον από τις συμβάσεις ως κράτος μέλος της Ευρωπαϊκής Ένωσης ή, σε περίπτωση που η Ευρωπαϊκής Ένωση και το Ηνωμένο Βασίλειο συμφωνήσουν επί μεταβατικών ρυθμίσεων σύμφωνα με τις οποίες οι συμβάσεις ισχύουν ως προς το Ηνωμένο Βασίλειο και στην επικράτεια αυτού, από την ημερομηνία κατά την οποία οι εν λόγω μεταβατικές ρυθμίσεις θα παύσουν να ισχύουν,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στη μεικτή επιτροπή ΕΕ-ΧΚΔ η οποία έχει συσταθεί δυνάμει της σύμβασης, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές, όσον αφορά την πρόσκληση προς το Ηνωμένο Βασίλειο να προσχωρήσει στην εν λόγω σύμβαση βασίζεται στο σχέδιο πράξης της προαναφερόμενης μεικτής επιτροπής που επισυνάπτεται στην παρούσα απόφαση.

               Άρθρο 2

               Η θέση που πρέπει να ληφθεί, εξ ονόματος της Ένωσης, στη μεικτή επιτροπή ΕΕ-ΧΚΔ η οποία έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης, όσον αφορά την πρόσκληση προς το Ηνωμένο Βασίλειο να προσχωρήσει στην εν λόγω σύμβαση βασίζεται στο σχέδιο πράξης της προαναφερόμενης μεικτής επιτροπής που επισυνάπτεται στην παρούσα απόφαση.

               Άρθρο 3

               Εφόσον διαπιστωθεί η συμμόρφωση του Ηνωμένου Βασιλείου προς τους τεχνικούς όρους της προσχώρησης ή εφόσον εξασφαλιστούν πειστικές διαβεβαιώσεις ότι οι εν λόγω τεχνικοί όροι θα εκπληρωθούν εγκαίρως πριν από την ημερομηνία έναρξης ισχύος της σύμβασης ως προς το Ηνωμένο Βασίλειο ως συμβαλλόμενο μέρος, ο αντιπρόσωπος της Ένωσης στις μεικτές επιτροπές που αναφέρονται στα άρθρα 1 και 2, αντιστοίχως, προτείνει αποφάσεις για να προσκληθεί το Ηνωμένο Βασίλειο να προσχωρήσει στις συμβάσεις και ψηφίζει επί των αποφάσεων αυτών σύμφωνα με τα άρθρα 1 και 2 της παρούσας απόφασης.

               Άρθρο 4

               Μετά την έκδοσή τους, η απόφαση της μεικτής επιτροπής ΕΕ-ΧΚΔ για την απλούστευση των διατυπώσεων κατά τις εμπορευματικές συναλλαγές και η απόφαση της μεικτής επιτροπής ΕΕ-ΧΚΔ για το κοινό καθεστώς διαμετακόμισης δημοσιεύονται στην Επίσημη Εφημερίδα της Ευρωπαϊκής Ένωσης.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  1 Χώρες κοινής διαμετακόμισης

                     (2)
                  2 COM(2001)289 τελικό

                     (3)
                  3 COM(2010)668 τελικό

                     (4)
                  4 ΕΕ L 134 της 22.5.1987, σ. 2

                     (5)
                  5 ΕΕ L 226 της 13.8.1987, σ. 2

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.8.2018
            COM(2018) 576 final
            ΠΑΡΑΡΤΗΜΑ
            της
            Πρότασης απόφασης του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές και στη μεικτή επιτροπή ΕΕ-ΧΚΔ που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης όσον αφορά πρόσκληση προς το Ηνωμένο Βασίλειο για προσχώρηση στις εν λόγω συμβάσεις

               ΠΑΡΑΡΤΗΜΑ

               Πρόταση απόφασης αριθ. …/2018 της μεικτής επιτροπής που έχει συσταθεί δυνάμει της σύμβασης, της 20ής Μαΐου 1987, για την απλούστευση των διατυπώσεων κατά τις εμπορευματικές συναλλαγές
                  της …2018

               όσον αφορά πρόσκληση προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας να προσχωρήσει στην εν λόγω σύμβαση

               Η ΜΕΙΚΤΗ ΕΠΙΤΡΟΠΗ,

               Έχοντας υπόψη τη σύμβαση της 20ής Μαΐου 1987, για την απλούστευση των διατυπώσεων κατά τις εμπορευματικές μεταφορές
                  1
                («η σύμβαση»), και ιδίως το άρθρο 11 παράγραφος 3,

               Εκτιμώντας τα ακόλουθα:

               (1) Το Ηνωμένο Βασίλειο της Μεγάλης Βρετανίας και της Βόρειας Ιρλανδίας («Ηνωμένο Βασίλειο ») έχει διατυπώσει την επιθυμία του να προσχωρήσει στη σύμβαση ως ξεχωριστό συμβαλλόμενο μέρος από την ημερομηνία κατά την οποία η σύμβαση θα παύσει να ισχύει ως προς το Ηνωμένο Βασίλειο και στην επικράτεια αυτού.

               (2) Οι εμπορευματικές συναλλαγές με το Ηνωμένο Βασίλειο θα διευκολυνθούν με την απλούστευση των διατυπώσεων που αφορούν τις συναλλαγές μεταξύ του Ηνωμένου Βασιλείου και της Ευρωπαϊκής Ένωσης, της Δημοκρατίας της Ισλανδίας, της πρώην Γιουγκοσλαβικής Δημοκρατίας της Μακεδονίας, του Βασιλείου της Νορβηγίας, της Δημοκρατίας της Σερβίας, της Ελβετικής Συνομοσπονδίας και της Δημοκρατίας της Τουρκίας.

               (3) Με σκοπό την επίτευξη αυτής της απλούστευσης, είναι σκόπιμο να κληθεί το Ηνωμένο Βασίλειο να προσχωρήσει στη σύμβαση.

               (4) Η προσχώρηση του Ηνωμένου Βασιλείου στη σύμβαση θα πρέπει να παράγει αποτελέσματα μόνο από την ημερομηνία κατά την οποία το Ηνωμένο Βασίλειο δεν θα διέπεται πλέον από τη σύμβαση ως κράτος μέλος της Ευρωπαϊκής Ένωσης ή, σε περίπτωση που η Ευρωπαϊκή Ένωση και το Ηνωμένο Βασίλειο συμφωνήσουν επί μεταβατικών ρυθμίσεων σύμφωνα με τις οποίες η σύμβαση ισχύει ως προς το Ηνωμένο Βασίλειο και την επικράτεια αυτού, από την ημερομηνία κατά την οποία θα παύσουν να ισχύουν οι εν λόγω μεταβατικές ρυθμίσεις.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το Ηνωμένο Βασίλειο καλείται να προσχωρήσει στη σύμβαση σύμφωνα με το άρθρο 11α της σύμβασης από την ημερομηνία κατά την οποία θα παύσει να αποτελεί κράτος μέλος της Ευρωπαϊκής Ένωσης ή από την ημερομηνία κατά την οποία θα παύσουν να ισχύουν τυχόν μεταβατικές ρυθμίσεις μεταξύ της Ευρωπαϊκής Ένωσης και του Ηνωμένου Βασιλείου σύμφωνα με τις οποίες η σύμβαση ισχύει ως προς το Ηνωμένο Βασίλειο και στην επικράτεια αυτού.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                  Για τη μεικτή επιτροπή

                  Ο Πρόεδρος

                  Philip Kermode

               Πρόταση απόφασης αριθ. …/2018 της μεικτής επιτροπής που έχει συσταθεί δυνάμει της σύμβασης, της 20ής Μαΐου 1987, περί κοινού καθεστώτος διαμετακόμισης

               της …2018

               όσον αφορά πρόσκληση προς το Ηνωμένο Βασίλειο της Μεγάλης Βρετανίας και της Βόρειας Ιρλανδίας να προσχωρήσει στην εν λόγω σύμβαση

               Η ΜΕΙΚΤΗ ΕΠΙΤΡΟΠΗ,

               Έχοντας υπόψη τη σύμβαση της 20ής Μαΐου 1987, περί κοινού καθεστώτος διαμετακόμισης
                  2
                («η σύμβαση»), και ιδίως το άρθρο 15 παράγραφος 3 στοιχείο ε),

               Εκτιμώντας τα ακόλουθα:

               (1) Το Ηνωμένο Βασίλειο της Μεγάλης Βρετανίας και της Βόρειας Ιρλανδίας («Ηνωμένο Βασίλειο ») έχει διατυπώσει την επιθυμία του να προσχωρήσει στη σύμβαση ως ξεχωριστό συμβαλλόμενο μέρος από την ημερομηνία κατά την οποία η σύμβαση θα παύσει να ισχύει ως προς το Ηνωμένο Βασίλειο και στην επικράτεια αυτού.

               (2) Η διακίνηση εμπορευμάτων από και προς το Ηνωμένο Βασίλειο θα διευκολυνθεί με κοινό καθεστώς διαμετακόμισης για εμπορεύματα που διακινούνται μεταξύ του Ηνωμένου Βασιλείου και της Ευρωπαϊκής Ένωσης, της Δημοκρατίας της Ισλανδίας, της πρώην Γιουγκοσλαβικής Δημοκρατίας της Μακεδονίας, του Βασιλείου της Νορβηγίας, της Δημοκρατίας της Σερβίας, της Ελβετικής Συνομοσπονδίας και της Δημοκρατίας της Τουρκίας.

               (3) Με σκοπό την επίτευξη αυτής της απλούστευσης, είναι σκόπιμο να κληθεί το Ηνωμένο Βασίλειο να προσχωρήσει στη σύμβαση.

               (4) Η προσχώρηση του Ηνωμένου Βασιλείου στη σύμβαση θα πρέπει να παράγει αποτελέσματα μόνο από την ημερομηνία κατά την οποία το Ηνωμένο Βασίλειο δεν θα διέπεται πλέον από τη σύμβαση ως κράτος μέλος της Ευρωπαϊκής Ένωσης ή, σε περίπτωση που η Ευρωπαϊκή Ένωση και το Ηνωμένο Βασίλειο συμφωνήσουν επί μεταβατικών ρυθμίσεων σύμφωνα με τις οποίες η σύμβαση ισχύει ως προς το Ηνωμένο Βασίλειο και την επικράτεια αυτού, από την ημερομηνία κατά την οποία θα παύσουν να ισχύουν οι εν λόγω μεταβατικές ρυθμίσεις.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το Ηνωμένο Βασίλειο καλείται να προσχωρήσει στη σύμβαση σύμφωνα με το άρθρο 15α της σύμβασης από την ημερομηνία κατά την οποία θα παύσει να αποτελεί κράτος μέλος της Ευρωπαϊκής Ένωσης ή από την ημερομηνία κατά την οποία θα παύσουν να ισχύουν τυχόν μεταβατικές ρυθμίσεις μεταξύ της Ευρωπαϊκής Ένωσης και του Ηνωμένου Βασιλείου σύμφωνα με τις οποίες η σύμβαση ισχύει ως προς το Ηνωμένο Βασίλειο και στην επικράτεια αυτού.

               Άρθρο 2

               Η παρούσα απόφαση αρχίζει να ισχύει την ημερομηνία της έκδοσής της.

               Βρυξέλλες,

                     Για τη μεικτή επιτροπή

                  Ο Πρόεδρος

                  Philip Kermode

                     (1)

                        ΕΕ L 134 της 22.5.1987, σ. 2

                     (2)

                        ΕΕ L 226 της 13.8.1987, σ. 2


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.8.2018
            COM(2018) 598 final
            2018/0308(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που εγκρίθηκαν από την ομάδα εργασίας «Μεταφορά επικίνδυνων εμπορευμάτων» – WP.15 και από τη διοικητική επιτροπή της ADN

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕIΜΕΝΟ ΤΗΣ ΠΡOΤΑΣΗΣ

               Αντικείμενο της προτεινόμενης απόφασης του Συμβουλίου είναι να καθοριστεί η θέση της Ευρωπαϊκής Ένωσης επί των τροποποιήσεων των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN), όπως θα εφαρμόζονται από την 1η Ιανουαρίου 2019, όσον αφορά την προβλεπόμενη λήξη της περιόδου αναστολής έως την οποία τα συμβαλλόμενα μέρη που είναι μέλη της ομάδας εργασίας «Μεταφορά επικίνδυνων εμπορευμάτων» (WP.15) και η διοικητική επιτροπή της ADN δύνανται να εγείρουν αντιρρήσεις ως προς τις προτεινόμενες τροποποιήσεις για την έκδοση του 2019.

               2.ΠΛΑΙΣΙΟ ΤΗΣ ΠΡΟΤΑΣΗΣ

                  Τα ανωτέρω παραρτήματα και κανονισμοί, κοινώς γνωστά ως παραρτήματα της ADR και συνημμένοι κανονισμοί στην ADN, ρυθμίζουν τη διεθνή μεταφορά επικίνδυνων εμπορευμάτων οδικώς και μέσω εσωτερικών πλωτών οδών, αντιστοίχως, μεταξύ μελών της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) τα οποία είναι επίσης συμβαλλόμενα μέρη της ADR και της ADN.

                  Η ανάπτυξη των οδικών και των εσωτερικών πλωτών μεταφορών επικίνδυνων εμπορευμάτων, τόσο εντός της Ένωσης όσο και μεταξύ της Ένωσης και γειτονικών χωρών, αποτελεί βασικό συστατικό στοιχείο της ευρωπαϊκής κοινής πολιτικής μεταφορών και διασφαλίζει την ορθή λειτουργία όλων των βιομηχανικών κλάδων που παράγουν ή χρησιμοποιούν τα εμπορεύματα που κατατάσσονται ως επικίνδυνα βάσει της ADR και της ADN. Κατά συνέπεια, η προσαρμογή των συμφωνιών αυτών στην τεχνική και επιστημονική πρόοδο είναι ουσιώδους σημασίας για τη δυνατότητα ανάπτυξης των μεταφορών και των συνδεδεμένων με αυτές βιομηχανικών κλάδων εντός της οικονομικής αλυσίδας. Οι τροποποιήσεις αποσκοπούν στην ευθυγράμμιση της ADR και της ADN με τους πρότυπους κανονισμούς των ΗΕ, περιλαμβάνουν δε και νέους ορισμούς, κριτήρια κατάταξης και αριθμούς UN, απαιτήσεις συσκευασίας/επισήμανσης, επικαιροποίηση των εφαρμοστέων προτύπων και τεχνικών διατάξεων, καθώς και συντακτικές διορθώσεις.

               Οι διεθνείς διατάξεις σχετικά με τη μεταφορά επικίνδυνων εμπορευμάτων καθορίζονται από διαφόρους διεθνείς οργανισμούς, όπως η ΟΕΕ/ΗΕ, ο Διακυβερνητικός Οργανισμός Διεθνών Σιδηροδρομικών Μεταφορών (OTIF) και διάφοροι ειδικευμένοι οργανισμοί των Ηνωμένων Εθνών. Επειδή οι κανόνες πρέπει να είναι συμβατοί μεταξύ τους, έχει διαμορφωθεί ένα σύνθετο διεθνές σύστημα συντονισμού και εναρμόνισης μεταξύ των οργανισμών που συμμετέχουν στις σχετικές εργασίες. Οι διατάξεις αναπροσαρμόζονται ανά διετία.

               2.1 Η ευρωπαϊκή συμφωνία διεθνών οδικών μεταφορών επικίνδυνων εμπορευμάτων (ADR)

               Σκοπός της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) είναι η ρύθμιση της διεθνούς οδικής μεταφοράς επικίνδυνων εμπορευμάτων μεταξύ των κρατών μελών της ΟΕΕ/ΗΕ και άλλων κρατών που εφαρμόζουν την ADR (συμβαλλόμενα μέρη της ADR). Η συμφωνία τέθηκε σε ισχύ στις 29 Ιανουαρίου 1968. Η Ευρωπαϊκή Ένωση δεν είναι συμβαλλόμενο μέρος της συμφωνίας, αν και όλα τα κράτη μέλη της είναι συμβαλλόμενα μέρη της εν λόγω συμφωνίας.

               2.2 Η ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN)

               Σκοπός της ευρωπαϊκής συμφωνίας διεθνών εσωτερικών πλωτών μεταφορών επικίνδυνων εμπορευμάτων (ADN) είναι η ρύθμιση της διεθνούς μεταφοράς επικίνδυνων εμπορευμάτων μέσω εσωτερικών πλωτών οδών μεταξύ των κρατών μελών της ΟΕΕ/ΗΕ που εφαρμόζουν την ADN (συμβαλλόμενα μέρη της ADN). Η συμφωνία τέθηκε σε ισχύ στις 28 Φεβρουαρίου 2008. Η Ευρωπαϊκή Ένωση δεν είναι συμβαλλόμενο μέρος της συμφωνίας, αν και δώδεκα κράτη μέλη της είναι συμβαλλόμενα μέρη της εν λόγω συμφωνίας.

               2.3 Η ομάδα εργασίας «Μεταφορά επικίνδυνων εμπορευμάτων» (WP.15) και η διοικητική επιτροπή της ADN· εκδοθείσες αποφάσεις και παρακολούθηση

               Οι οργανισμοί που έχουν συσταθεί υπό την ΟΕΕ/ΗΕ για να αποφασίζουν σχετικά με τις τροποποιήσεις των ADR και ADN είναι η ομάδα εργασίας «Μεταφορά επικίνδυνων εμπορευμάτων» (WP.15) και η διοικητική επιτροπή της ADN και η επιτροπή ασφαλείας της ADN (WP.15/AC.2). Τα όργανα αυτά απαρτίζονται από τους αντιπροσώπους των κρατών μελών της ΟΕΕ/ΗΕ τα οποία εφαρμόζουν την ADR και την ADN. Κάθε συμβαλλόμενο μέρος της ADR και της ADN διαθέτει μία ψήφο.

                  Σύμφωνα με το Κεφάλαιο VII — «Ψηφοφορία» του καταστατικού και του εσωτερικού κανονισμού της ομάδας εργασίας «Μεταφορά επικίνδυνων εμπορευμάτων» (WP.15), μόνον τα πλήρη μέλη διαθέτουν μία ψήφο στην ομάδα WP.15 και οι αποφάσεις αυτού του οργάνου λαμβάνονται κατά κύριο λόγο συναινετικά. Η ομάδα WP.15 ψηφίζει δι’ ανατάσεως των χεριών.

                  Σύμφωνα με το άρθρο 17 παράγραφος 7 της ADN, κάθε συμβαλλόμενο μέρος που εκπροσωπείται στη σύνοδο της διοικητικής επιτροπής της ADN διαθέτει μία ψήφο.

                  Στις τροποποιήσεις που εγκρίθηκαν κατά τη διετία 2016-2018 περιλαμβάνεται ευρεία σειρά προσαρμογών στην τεχνική και επιστημονική πρόοδο.

                  Αξίζει να σημειωθεί ότι οι κανόνες κατάταξης των επικίνδυνων εμπορευμάτων αποσαφηνίστηκαν και στις δύο συμφωνίες όσον αφορά τα δείγματα ενεργειακών υλικών για σκοπούς δοκιμής (τμήμα 2.1.4.3), την κατάταξη ειδών στα είδη που περιέχουν επικίνδυνα εμπορεύματα, μη προδιαγραφόμενα αλλού (τμήμα 2.1.5), την κατάταξη διαβρωτικών ουσιών (τμήμα 2.2.8). Στον κατάλογο επικίνδυνων εμπορευμάτων προστέθηκαν αρκετές νέες καταχωρίσεις, από τον UN 3535 ΤΟΞΙΚΑ ΣΤΕΡΕΑ, ΕΥΦΛΕΚΤΑ, ΑΝΟΡΓΑΝΑ, ΜΗ ΠΡΟΔΙΑΓΡΑΦΟΜΕΝΑ ΑΛΛΟΥ έως τον 3548 ΑΝΤΙΚΕΙΜΕΝΑ ΠΟΥ ΠΕΡΙΕΧΟΥΝ ΔΙΑΦΟΡΑ ΕΠΙΚΙΝΔΥΝΑ ΕΜΠΟΡΕΥΜΑΤΑ ΜΗ ΠΡΟΔΙΑΓΡΑΦΟΜΕΝΑ ΑΛΛΟΥ. Εκπονήθηκαν νέες οδηγίες συσκευασίας, π.χ. μια οδηγία συσκευασίας P911 για ελαττωματικές στήλες και μπαταρίες (μπαταρίες μεταλλικού λιθίου, μπαταρίες ιόντων λιθίου όταν μεταφέρονται μεμονωμένα ή περιέχονται σε εξοπλισμό). Επιπλέον, οι υφιστάμενες διατάξεις συσκευασίας του κεφαλαίου 3.3, π.χ. η ειδική διάταξη 392 που εφαρμόζεται στη μεταφορά συστημάτων συγκράτησης αερίων καυσίμων που προορίζονται και είναι εγκεκριμένα προς τοποθέτηση σε μηχανοκίνητα οχήματα που περιέχουν αέριο τροποποιήθηκαν προκειμένου να αποτυπώνουν την εξέλιξη των ειδικών προτύπων και κανονισμών, στους οποίους περιλαμβάνονται ο κανονισμός (ΕΚ) αριθ. 79/2009 του Ευρωπαϊκού Κοινοβουλίου και του Συμβουλίου, της 14ης Ιανουαρίου 2009, σχετικά με την έγκριση τύπου υδρογονοκίνητων μηχανοκίνητων οχημάτων και την τροποποίηση της οδηγίας 2007/46/ΕΚ
                     1
                  , ο κανονισμός (ΕΕ) αριθ. 406/2010 της Επιτροπής, της 26ης Απριλίου 2010, για την εφαρμογή του κανονισμού (ΕΚ) αριθ. 79/2009 του Ευρωπαϊκού Κοινοβουλίου και του Συμβουλίου σχετικά με την έγκριση τύπου υδρογονοκίνητων μηχανοκίνητων οχημάτων
                     2
                  . Όσον αφορά τροποποιήσεις στην ADR ανάλογα με τον τρόπο μεταφοράς, εισήχθησαν νέοι κανόνες για τη στερέωση. Στην ADN προστίθεται η κατάταξη των ζωνών δεξαμενόπλοιων για τα οποία απαιτείται προστασία από εκρήξεις και η κατάταξη κατηγορίας εξοπλισμού, προκειμένου να προσαρμοστούν οι απαιτήσεις που ισχύουν για τα εν λόγω πλοία με τις ισχύουσες απαιτήσεις της οδηγίας 2014/34/ΕΕ
                     3
                  .

               Κατά την εκπόνηση των εν λόγω τροποποιήσεων ζητήθηκε η γνώμη ευρέος φάσματος εμπειρογνωμόνων του δημόσιου και του ιδιωτικού τομέα. Κατά τη διάρκεια της εκπόνησης των τροποποιήσεων, πραγματοποιήθηκαν οι ακόλουθες τεχνικές συνεδριάσεις:

               –στην υποεπιτροπή εμπειρογνωμόνων του Οικονομικού και Κοινωνικού Συμβουλίου (ECOSOC) των ΗΕ σχετικά με τις μεταφορές επικίνδυνων εμπορευμάτων (SCETDG) στην:

               (1)47η σύνοδό της στη Γενεύη, 22-26 Ιουνίου 2015,

               (2)48η σύνοδό της στη Γενεύη, 30 Νοεμβρίου - 9 Δεκεμβρίου 2015,

               (3)49η σύνοδό της στη Γενεύη, 27 Ιουνίου - 7 Ιουλίου 2016,

               (4)50ή σύνοδό της στη Γενεύη, 28 Νοεμβρίου - 6 Δεκεμβρίου 2016,

               –στην κοινή συνεδρίαση ΟΕΕ/ΗΕ – OTIF της επιτροπής εμπειρογνωμόνων του RID και της ομάδας εργασίας «Μεταφορά επικίνδυνων εμπορευμάτων» (WP.15/AC.1) στην:

               (1)φθινοπωρινή σύνοδό της το 2016 στη Γενεύη, 19-23 Σεπτεμβρίου 2016,

               (2)εαρινή σύνοδό της το 2017 στη Βέρνη, 13-17 Μαρτίου 2017,

               (3)φθινοπωρινή σύνοδό της το 2017 στη Γενεύη, 19-29 Σεπτεμβρίου 2017,

               (4)εαρινή σύνοδό της στη Βέρνη, 12-16 Μαρτίου 2018,

               –για την ADR στην ομάδα εργασίας «Μεταφορά επικίνδυνων εμπορευμάτων – WP.15» στην:

               (1)101η σύνοδό της στη Γενεύη, 8-10 Νοεμβρίου 2016,

               (2)102η σύνοδό της στη Γενεύη, 8-12 Μαΐου 2017,

               (3)103η σύνοδό της στη Γενεύη, 6-10 Νοεμβρίου 2017,

               (4)104η σύνοδό της στη Γενεύη, 15-17 Μαΐου 2018,

               –για την ADN, η επιτροπή ασφαλείας της ADN (WP.15/AC.2) στην:

               (1)29η σύνοδό της στη Γενεύη, 22-26 Αυγούστου 2016,

               (2)30ή σύνοδό της στη Γενεύη, 23-27 Ιανουαρίου 2017,

               (3)31η σύνοδό της στη Γενεύη, 28-31 Αυγούστου 2017,

               (4)32η σύνοδό της στη Γενεύη, 22-26 Ιανουαρίου 2018,

               –η διοικητική επιτροπή της ADN, στην:

               (1)εικοστή σύνοδό της στη Γενεύη, 26 Ιανουαρίου 2018.

               Στις συνεδριάσεις αυτές, οι επιτροπές εμπειρογνωμόνων ανέλυσαν και επεξεργάστηκαν τις επιμέρους προτάσεις τροποποιήσεων. Στις περισσότερες περιπτώσεις, η συνιστώμενη δράση συμφωνήθηκε ομόφωνα. Οι εμπειρογνώμονες συνέστησαν κατά πλειοψηφία ορισμένες προτάσεις.

                  Για την ADR, η ομάδα εργασίας «Μεταφορά επικίνδυνων εμπορευμάτων – WP.15» έλαβε την απόφαση σχετικά με αυτές τις προτάσεις σε καθεμία από τις προαναφερθείσες συνόδους. Για την ADN, η διοικητική επιτροπή αποφάσισε σχετικά με τις τροποποιήσεις στην εικοστή σύνοδό της στη Γενεύη, στις 26 Ιανουαρίου 2018.

                  Σύμφωνα με το άρθρο 14 της ADR, μετά τη σχετική απόφαση από την ομάδα εργασίας «Μεταφορά επικίνδυνων εμπορευμάτων – WP.15», οποιαδήποτε προτεινόμενη τροποποίηση των παραρτημάτων της ADR θεωρείται αποδεκτή εκτός εάν, εντός τριών μηνών από την ημερομηνία κατά την οποία ο Γενικός Γραμματέας του Οργανισμού Ηνωμένων Εθνών τη διαβιβάσει, τουλάχιστον το ένα τρίτο των συμβαλλόμενων μερών ή πέντε εξ αυτών, αν το ένα τρίτο υπερβαίνει αυτόν τον αριθμό, κοινοποιήσουν εγγράφως στον Γενικό Γραμματέα την αντίρρησή τους για την προτεινόμενη τροποποίηση.

                  Σύμφωνα με το άρθρο 20 της ADN, μετά τη σχετική απόφαση από τη διοικητική επιτροπή της ADN, οι τροποποιήσεις θεωρούνται αποδεκτές εκτός εάν, εντός τριών μηνών από την ημερομηνία κατά την οποία ο Γενικός Γραμματέας του Οργανισμού Ηνωμένων Εθνών τις διαβιβάσει, τουλάχιστον το ένα τρίτο των συμβαλλόμενων μερών ή πέντε εξ αυτών, αν το ένα τρίτο υπερβαίνει αυτόν τον αριθμό, κοινοποιήσουν εγγράφως στον Γενικό Γραμματέα την αντίρρησή τους για την προτεινόμενη τροποποίηση.

                  Οι τροποποιήσεις που έχουν εγκριθεί από την ομάδα WP.15, ως έχουν στα έγγραφα που περιέχονται στο παράρτημα της παρούσας πρότασης, εστάλησαν στον Γενικό Γραμματέα των Ηνωμένων Εθνών ώστε να κοινοποιηθούν στα συμβαλλόμενα μέρη της ADR την 1η Ιουλίου 2018 προς αποδοχή, σύμφωνα με τη διαδικασία που προβλέπεται στο άρθρο 14 της ADR, και είναι διαθέσιμες στο διαδίκτυο
                     4
                  .

                  Οι τροποποιήσεις που έχουν εγκριθεί από τη διοικητική επιτροπή της ADN, ως έχουν στα έγγραφα που περιέχονται στο παράρτημα της παρούσας πρότασης, κοινοποιήθηκαν από τον Γενικό Γραμματέα των Ηνωμένων Εθνών στα συμβαλλόμενα μέρη της ADN την 1η Ιουλίου 2018 προς αποδοχή, σύμφωνα με τη διαδικασία που προβλέπεται στο άρθρο 20 της ADN, και είναι διαθέσιμες στο διαδίκτυο
                     5
                  .

                  Έως την 1η Οκτωβρίου 2018, ο Γενικός Γραμματέας των Ηνωμένων Εθνών, υπό την ιδιότητά του ως θεματοφύλακα, μπορεί να παραλαμβάνει αντιρρήσεις για τις τροποποιήσεις των ADR και ADN, όπως αυτές εγκρίθηκαν στις συνεδριάσεις που αναφέρονται στο σημείο 2.3 ανωτέρω.

                  Εφόσον δεν προβληθεί επαρκής αριθμός αντιρρήσεων από τα συμβαλλόμενα μέρη, οι τροποποιήσεις τις οποίες αφορά η παρούσα πρόταση αναμένεται να τεθούν σε ισχύ την 1η Ιανουαρίου 2019 και να καταστούν δεσμευτικές.

               3. ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               3.1 Ιστορικό

                  Η Ευρωπαϊκή Ένωση δεν είναι συμβαλλόμενο μέρος της ADR και της ADN. Ωστόσο, η μη συμμετοχή της Ευρωπαϊκής Ένωσης σε διεθνή συμφωνία δεν την εμποδίζει να ασκεί την αρμοδιότητά της και να καθορίζει, μέσω των θεσμικών οργάνων της, τη θέση που πρέπει να λαμβάνεται εξ ονόματός της ενώπιον του οργάνου που έχει συσταθεί με την εν λόγω συμφωνία, ιδίως μέσω των μετεχόντων στη συμφωνία κρατών μελών που ενεργούν από κοινού προς το συμφέρον της Ένωσης [βλ. Γερμανία κατά Συμβουλίου, υπόθεση C-399/12 («Διεθνές Γραφείο Αμπέλου και Οίνου»), σκέψη 52 και την εκεί παρατιθέμενη νομολογία].

                  Προς το παρόν υπάρχουν 50 συμβαλλόμενα μέρη της ADR, όλα δε τα κράτη μέλη της ΕΕ είναι συμβαλλόμενα μέρη της εν λόγω συμφωνίας. Υπάρχουν 17 συμβαλλόμενα μέρη της ADN και 12 κράτη μέλη της ΕΕ είναι συμβαλλόμενα μέρη της εν λόγω συμφωνίας.

                  Από την 1η Ιανουαρίου 1997, η Ευρωπαϊκή Ένωση εφαρμόζει τις διατάξεις της ADR στις οδικές μεταφορές επικίνδυνων εμπορευμάτων στο έδαφος της ΕΕ, αρχικά σύμφωνα με την οδηγία 94/55/ΕΚ του Συμβουλίου, της 21ης Νοεμβρίου 1994, για την προσέγγιση των νομοθεσιών των κρατών μελών σχετικά με τις οδικές μεταφορές επικίνδυνων εμπορευμάτων
                     6
                  . Το 2008 η οδηγία 94/55/ΕΚ αντικαταστάθηκε από την οδηγία 2008/68/ΕΚ, η οποία στηρίζεται στις αρχές της προγενέστερης οδηγίας. Από την 1η Ιανουαρίου 2009, η Ευρωπαϊκή Ένωση εφαρμόζει τις διατάξεις της ADN στις εσωτερικές πλωτές μεταφορές επικίνδυνων εμπορευμάτων.

                  Το άρθρο 4 της οδηγίας 2008/68/ΕΚ, που αφορά τρίτες χώρες, ορίζει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα».

                  Επιπλέον, οι προαναφερόμενες τροποποιήσεις, εφόσον καταστούν δεσμευτικές, θα έχουν επίπτωση στην εφαρμογή της οδηγίας 2008/68/ΕΚ, λαμβανομένου υπόψη του άρθρου 8 αυτής. Σύμφωνα με την εν λόγω διάταξη, η Επιτροπή εξουσιοδοτείται να προσαρμόζει το παράρτημα I τμήμα I.1 και το παράρτημα III τμήμα III.1 της οδηγίας 2008/68/ΕΚ στην επιστημονική και τεχνική πρόοδο, «προκειμένου ιδίως να ληφθούν υπόψη οι τροποποιήσεις των ADR, RID και ADN».

               3.2 Θέση της ΕΕ

                  Στο παράρτημα της παρούσας πρότασης περιλαμβάνεται αναλυτικός κατάλογος των προτεινόμενων τροποποιήσεων, όπου διευκρινίζεται ότι μπορεί να γίνουν δεκτές από την Ένωση. Οι προτεινόμενες τροποποιήσεις κρίνονται κατάλληλες για την ασφαλή μεταφορά επικίνδυνων εμπορευμάτων με οικονομικά αποδοτικό τρόπο, λαμβανομένης υπόψη της τεχνολογικής προόδου και, επομένως, μπορούν να υποστηριχθούν. Οι προτεινόμενες τροποποιήσεις συμβάλλουν στην ασφαλή και προστατευμένη μεταφορά επικίνδυνων εμπορευμάτων, με στόχο την εξάλειψη των εγγενών κινδύνων των εμπορευμάτων αυτών.

               4. ΝΟΜΙΚΗ ΒΑΣΗ

               4.1 Διαδικαστική νομική βάση

               4.1.1 Αρχές

                  Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

                  Το άρθρο 218 παράγραφος 9 της ΣΛΕΕ εφαρμόζεται ανεξαρτήτως εάν η Ένωση είναι μέλος του οργάνου ή συμβαλλόμενο μέρος στη σχετική συμφωνία
                     7
                  .

                  Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                     8
                  .

               4.1.2 Εφαρμογή στην προκειμένη περίπτωση

                  Η WP.15 είναι όργανο που έχει συσταθεί με συμφωνία, και συγκεκριμένα την ευρωπαϊκή συμφωνία διεθνών οδικών μεταφορών επικίνδυνων εμπορευμάτων (ADR).

                  Η διοικητική επιτροπή της ADN είναι όργανο που έχει συσταθεί με συμφωνία, και συγκεκριμένα την ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADΝ).

                  Οι πράξεις τις οποίες ενέκρινε η WP.15 και η διοικητική επιτροπή της ADN είναι πράξεις που παράγουν έννομα αποτελέσματα. Υπό τις προϋποθέσεις που περιγράφονται ανωτέρω, οι εγκριθείσες πράξεις θα είναι δεσμευτικές βάσει του διεθνούς δικαίου σύμφωνα με το άρθρο 14 της ADR και του άρθρου 20 της ADN, και μπορούν να επηρεάσουν καθοριστικά το περιεχόμενο της νομοθεσίας της ΕΕ, και συγκεκριμένα την οδηγία 2008/68/ΕΚ. Αυτό οφείλεται στο γεγονός ότι το άρθρο 4 της οδηγίας 2008/68/ΕΚ, το οποίο αφορά τις τρίτες χώρες, προβλέπει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα». Επιπλέον, οι πράξεις θα έχουν επίπτωση στην εφαρμογή της οδηγίας 2008/68/ΕΚ, λαμβανομένου υπόψη του άρθρου 8 αυτής. Σύμφωνα με την εν λόγω διάταξη, η Επιτροπή εξουσιοδοτείται να προσαρμόζει το παράρτημα I τμήμα I.1 και το παράρτημα III τμήμα III.1 της οδηγίας 2008/68/ΕΚ στην επιστημονική και τεχνική πρόοδο, «προκειμένου ιδίως να ληφθούν υπόψη οι τροποποιήσεις των ADR, RID και ADN».

                  Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.

                  Συνεπώς, η διαδικαστική νομική βάση της προτεινόμενης απόφασης είναι το άρθρο 218 παράγραφος 9 της ΣΛΕΕ.

               4.2 Ουσιαστική νομική βάση

               4.2.1 Αρχές

                  Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης.  Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2 Εφαρμογή στην προκειμένη περίπτωση

                  Ο κύριος στόχος και το περιεχόμενο της απόφασης αφορούν τις οδικές και τις εσωτερικές πλωτές μεταφορές επικίνδυνων εμπορευμάτων. Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 91 της ΣΛΕΕ.

               4.3 Συμπέρασμα

                  Το άρθρο 91 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσουν τη νομική βάση της προτεινόμενης απόφασης του Συμβουλίου.

               5. ΔΗΜΟΣΙΕΥΣΗ ΤΗΣ ΠΡΟΒΛΕΠΟΜΕΝΗΣ ΠΡΑΞΗΣ

                  Για λόγους διαφάνειας και ορθής αναφοράς, αναφορά στις αποφάσεις της ομάδας εργασίας «Μεταφορά επικίνδυνων εμπορευμάτων» (WP.15) και της επιτροπής ασφαλείας της ADN δημοσιεύεται στην Επίσημη Εφημερίδα της Ευρωπαϊκής Ένωσης, με αναφορά της έναρξης ισχύος τους.

               2018/0308 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που εγκρίθηκαν από την ομάδα εργασίας «Μεταφορά επικίνδυνων εμπορευμάτων» – WP.15 και από τη διοικητική επιτροπή της ADN

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 91, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η ευρωπαϊκή συμφωνία διεθνών οδικών μεταφορών επικίνδυνων εμπορευμάτων («ADR») τέθηκε σε ισχύ στις 29 Ιανουαρίου 1968. Η ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων («ADN») τέθηκε σε ισχύ στις 29 Φεβρουαρίου 2008.

               (2)Δυνάμει του άρθρου 14 της ADR, κάθε συμβαλλόμενο μέρος δύναται να προτείνει μία ή περισσότερες τροποποιήσεις των παραρτημάτων της εν λόγω συμφωνίας και, συνεπώς, η ομάδα εργασίας «Μεταφορά επικίνδυνων εμπορευμάτων» – WP.15 δύναται να εγκρίνει τροποποιήσεις των παραρτημάτων της ADR. Δυνάμει του άρθρου 20 της ADN, η επιτροπή ασφαλείας και η διοικητική επιτροπή δύνανται να εγκρίνουν τροποποιήσεις των συνημμένων κανονισμών στην ADN.

               (3)Οι τροποποιήσεις που εγκρίθηκαν κατά τη διετία 2016-2018 από την WP.15 και τη διοικητική επιτροπή της ADN σχετικά με τις οδικές και τις εσωτερικές πλωτές μεταφορές επικίνδυνων εμπορευμάτων κοινοποιήθηκαν στα συμβαλλόμενα μέρη της ADR και της ADN την 1η Ιουλίου 2018.

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης όσον αφορά τις εν λόγω τροποποιήσεις των ADR και ADN, διότι οι εν λόγω πράξεις θα μπορούν να επηρεάσουν καθοριστικά το περιεχόμενο της ενωσιακής νομοθεσίας, και συγκεκριμένα της οδηγίας 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων
                  9
               . Η εν λόγω οδηγία καθορίζει απαιτήσεις για τις οδικές, σιδηροδρομικές και εσωτερικές πλωτές μεταφορές επικίνδυνων εμπορευμάτων εντός ή μεταξύ των κρατών μελών, παραπέμποντας στην ADR και στην ADN. Για τον λόγο αυτόν, το άρθρο 4 της εν λόγω οδηγίας ορίζει ότι «οι μεταφορές επικίνδυνων εμπορευμάτων μεταξύ κρατών μελών και τρίτων χωρών επιτρέπονται, εφόσον πληρούνται οι απαιτήσεις των ADR, RID ή ADN, εκτός αν ορίζεται διαφορετικά στα παραρτήματα». Επιπλέον, βάσει του άρθρου 8 της οδηγίας, η Επιτροπή εξουσιοδοτείται να προσαρμόζει το παράρτημα I τμήμα I.1 και το παράρτημα III τμήμα III.1 της οδηγίας 2008/68/ΕΚ στην επιστημονική και τεχνική πρόοδο, «προκειμένου ιδίως να ληφθούν υπόψη οι τροποποιήσεις των ADR, RID και ADN».

               (5)Η Ένωση δεν αποτελεί συμβαλλόμενο μέρος της ADR ή της ADN. Το γεγονός αυτό, ωστόσο, δεν την εμποδίζει να ασκεί την αρμοδιότητά της και να καθορίζει, μέσω των θεσμικών οργάνων της, τη θέση που πρέπει να λαμβάνεται εξ ονόματός της ενώπιον του οργάνου που έχει συσταθεί με την εν λόγω συμφωνία, ιδίως μέσω των μετεχόντων στη συμφωνία κρατών μελών που ενεργούν από κοινού προς το συμφέρον της Ένωσης.

               (6)Όλα τα κράτη μέλη είναι συμβαλλόμενα μέρη της ADR και την εφαρμόζουν, ενώ 12 κράτη μέλη της ΕΕ είναι συμβαλλόμενα μέρη της ADN και την εφαρμόζουν.

               (7)Οι εγκριθείσες τροποποιήσεις, όπως αναφέρεται ανωτέρω, αφορούν τεχνικά πρότυπα ή ενιαίες τεχνικές προδιαγραφές, και αποβλέπουν στην εξασφάλιση ασφαλών και αποτελεσματικών μεταφορών επικίνδυνων εμπορευμάτων, λαμβανομένων ταυτόχρονα υπόψη της επιστημονικής και της τεχνικής προόδου στον συγκεκριμένο τομέα και της ανάπτυξης νέων ουσιών και ειδών που ενέχουν κινδύνους κατά τη μεταφορά τους. Η ανάπτυξη των οδικών και εσωτερικών πλωτών μεταφορών επικίνδυνων εμπορευμάτων, τόσο εντός της Ένωσης όσο και μεταξύ της Ένωσης και γειτονικών της χωρών, αποτελεί βασικό συστατικό στοιχείο της κοινής πολιτικής μεταφορών και διασφαλίζει την ορθή λειτουργία όλων των βιομηχανικών κλάδων που παράγουν ή χρησιμοποιούν τα εμπορεύματα που κατατάσσονται ως επικίνδυνα βάσει της ADR και της ADN.

               (8)Όλες οι προτεινόμενες τροποποιήσεις είναι αιτιολογημένες και επωφελείς και, ως εκ τούτου, θα πρέπει να υποστηριχθούν από την Ένωση.

               (9) Η θέση της Ένωσης πρόκειται να εκφρασθεί από τα κράτη μέλη της Ένωσης που είναι συμβαλλόμενα μέρη της ADR και της ADN, ενεργώντας από κοινού,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να υιοθετηθεί εξ ονόματος της Ευρωπαϊκής Ένωσης όσον αφορά τις τροποποιήσεις που ενέκρινε η ομάδα εργασίας «Μεταφορά επικίνδυνων εμπορευμάτων — WP.15» και η διοικητική επιτροπή της ADN στα παραρτήματα της ADR και στους συνημμένους κανονισμούς στην ADN, αντίστοιχα, όπως αναφέρεται στο παράρτημα της παρούσας απόφασης, καθορίζεται στο παρόν παράρτημα.

               Ελάσσονος σημασίας αλλαγές της εν λόγω θέσης επιτρέπεται να συμφωνηθούν χωρίς περαιτέρω απόφαση του Συμβουλίου, σύμφωνα με το άρθρο 2.

               Άρθρο 2

               Η θέση της Ένωσης εκφράζεται από τα κράτη μέλη τα οποία είναι συμβαλλόμενα μέρη της ADR και της ADN, ενεργώντας από κοινού προς το συμφέρον της Ένωσης.

               Άρθρο 3

               Αναφορά στις αποφάσεις της ομάδας εργασίας «Μεταφορά επικίνδυνων εμπορευμάτων» (WP.15) και της επιτροπής ασφαλείας της ADN δημοσιεύεται στην Επίσημη Εφημερίδα της Ευρωπαϊκής Ένωσης, με την έναρξη ισχύος τους.

               Άρθρο 4

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 35 της 4.2.2009, σ. 32.

                     (2)

                        ΕΕ L 122 της 18.5.2010, σ. 1.

                     (3)

                        ΕΕ L 96 της 29.3.2014, σ. 309.

                     (4)

                        http://www.unece.org/trans/main/dgdb/wp15/wp15rep.html.

                     (5)

                        http://www.unece.org/trans/main/dgdb/adn/adn_rep.html.

                     (6)

                        ΕΕ L 319 της 12.12.1994, σ. 7. .

                     (7)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψη 64.

                     (8)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (9)

                        ΕΕ L 260 της 30.9.2008, σ. 13.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.8.2018
            COM(2018) 598 final
            ΠΑΡΑΡΤΗΜΑ
            της
            ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης όσον αφορά τις τροποποιήσεις των παραρτημάτων της ευρωπαϊκής συμφωνίας διεθνών οδικών μεταφορών επικίνδυνων εμπορευμάτων (ADR) και των συνημμένων κανονισμών στην ευρωπαϊκή συμφωνία διεθνών εσωτερικών πλωτών μεταφορών επικίνδυνων εμπορευμάτων (ADN) που εγκρίθηκαν από την ομάδα εργασίας «Μεταφορά επικίνδυνων εμπορευμάτων» – WP.15 και από τη διοικητική επιτροπή της ADN

               ΠΑΡΑΡΤΗΜΑ

                        Πρόταση

                        Έγγραφο αναφοράς

                        Κοινοποίηση

                        Θέμα

                        Παρατηρήσεις

                        Θέση της ΕΕ

                        1

                        ECE/TRANS/WP.15/240

                        ΣΥΝΘΗΚΕΣ

                           C.N.304.2018.

                        -XI.B.14

                        Σχέδιο τροποποιήσεων των παραρτημάτων Α και Β της ADR

                        Τεχνική συναίνεση στην ομάδα εργασίας «Μεταφορά επικίνδυνων εμπορευμάτων – WP.15».

                        Αποδοχή των τροποποιήσεων.

                        2

                        ECE/TRANS/WP.15/240/Add.1

                        ΣΥΝΘΗΚΕΣ

                           C.N.304.2018.

                        -XI.B.14

                        Σχέδιο τροποποιήσεων των παραρτημάτων Α και Β της ADR - Προσθήκη (Αναδημοσιεύτηκε στις 8 Ιουνίου 2018)

                        Τεχνική συναίνεση στην ομάδα εργασίας «Μεταφορά επικίνδυνων εμπορευμάτων – WP.15».

                        Αποδοχή των τροποποιήσεων.

                        3

                        ECE/TRANS/WP.15/240/Corr.1

                        ΣΥΝΘΗΚΕΣ

                           C.N.304.2018.

                        -XI.B.14

                        Σχέδιο τροποποιήσεων των παραρτημάτων Α και Β της ADR - Διορθωτικό  (Αναδημοσιεύτηκε στις 8 Ιουνίου 2018)

                        Τεχνική συναίνεση στην ομάδα εργασίας «Μεταφορά επικίνδυνων εμπορευμάτων – WP.15».

                        Αποδοχή των τροποποιήσεων.

                        4

                        ECE/ADN/45

                        ΣΥΝΘΗΚΕΣ

                           C.N.297.2018.

                        -XI.D.6

                        Σχέδιο τροποποιήσεων των συνημμένων κανονισμών στην ADN

                        Τεχνική συναίνεση στη διοικητική επιτροπή της ADN

                        Αποδοχή των τροποποιήσεων.